**Fəxri Uğurlu** (*Əliyev Fəxri Ağa oğlu*; 5 sentyabr 1968, Bakı) — Azərbaycanlı yazıçı, jurnalist, nasir. "Multikulturalizm" jurnalının baş redaktoru (2016), Azərbaycan Yazıçılar Birliyinin üzvü (1995).

Həyatı
------

Fəxri Uğurlu 5 sentyabr 1968-ci ildə Bakıda doğulub. 1987–1989-cu illərdə sovet ordusunda xidmət edib. 1993-cü ildə Bakı Dövlət Universitetinin Şərqşünaslıq fakültəsini bitirib.

Yaradıcılığı
------------

Dövri mətbuatda ilk yazısı 1986-cı ildə "Azərbaycan gəncləri" qəzetində çap edilib. Həmin vaxtdan müntəzəm olaraq mətbuatla əməkdaşlıq edib, "Ulduz", "Pioner", "Gənclik" jurnallarında, "İlham", "Səs", "Novruz", "Dədəm Qorqud" qəzetlərində yazıları çap olunub. 1991-ci ildən "Novruz" qəzetinin müxbiri, 1992-ci ildən "Yol" qəzetinin redaktoru, 1994-cü ildən "525-ci qəzet"in şöbə müdiri vəzifələrini tutub. 1996-cı ilin əvvəlindən iyul ayınadək "Müxalifət" qəzetinin şöbə müdiri vəzifəsində çalışıb.

1996-cı ilin iyul ayından yeni nəşr olunan "Rezonans" qəzetində baş redaktor müavini kimi fəaliyyətə başlayıb. 1998-ci ilin aprel-avqust aylarında bu qəzetin baş redaktoru olub. 1998-ci ilin sentyabr ayından dekabr ayınadək "İntibah" qəzetinə baş redaktorluq edib. 1998-ci ilin dekabr, 1999-cu ilin yanvar aylarında "Hürriyyət" qəzetinin məsləhətçisi vəzifəsində işləyib. Bundan sonra bir müddət "Yeni Müsavat" qəzeti ilə əməkdaşlıq edib, bu qəzetin "Eqo" ədəbi əlavəsinin məsul redaktoru olub.

1999-cu ilin dekabr ayında "Avropa" qəzetini təsis edib. 2000-ci ilin fevral ayından nəşrə başlayan bu qəzetin həm də baş redaktoru olub. 2003-cü ildə qəzet nəşrini dayandırandan sonra fəaliyyətini müstəqil jurnalist kimi davam etdirib. 2008-ci ilin dekabr ayından 2009-cu ilin may ayınadək "Altun kitab" nəşriyyatının baş redaktoru vəzifəsində çalışıb. 2011-ci il ərzində "Toplum" vətəndaş cəmiyyəti jurnalının redaktor müavini olub. 2013-cü ilin fevral ayından 2014-cü ilin sentyabr ayınadək Mediaforum.az xəbər saytının redaktoru kimi fəaliyyət göstərib. 2014-cü ilin sentyabr-dekabr aylarında Tərcümə Mərkəzinin orqanı olan "Aydın yol" qəzetinin baş redaktoru vəzifəsində çalışıb.

2015-ci ilin oktyabr ayından Bilik Fondunun məsləhətçisi vəzifəsinə işə qəbul olunub. 2016-cı ilin aprel ayından "Multikulturalizm" jurnalının baş redaktorudur.

1995-ci ildən Azərbaycan Yazıçılar Birliyinin üzvüdür.

"Tək ağac" (1991), "Diləklərin azması" (1992), "Oğuznamələr" (professor Kamil Vəliyevlə birlikdə, 1993), "Üç kəndin bir dərdi" (Şəhidlər haqqında, 1995), "Uşaqların mahnısı" (1999), "Mövlana Cəlaləddin Rumi və onun "Məsnəvi"si" (2007), "Hekayələr" (2010) kitablarının müəllifidir.

Ailəsi
------

Evlidir. Toğrul adında bir oğlu var.

Şair Ağa Laçınlının oğlu, jurnalist Azər Qaraçənlinin və yazıçı Oqtay Qorçunun qardaşıdır.

Kitabları
---------

* "Tək ağac" (1991),
* "Diləklərin azması" (1992),
* "Oğuznamələr" (professor Kamil Vəliyevlə birlikdə — 1993)
* "Üç kəndin bir dərdi" (Şəhidlər haqqında — 1995)
* "Uşaqların mahnısı" (1999),
* "Mövlana Cəlaləddin Rumi və onun "Məsnəvi"si" (2007),
* "Tanrı dağları" (2010)

İstinadlar
----------

1. ↑  "50-nin bir addımlığına çatan Fəxri Uğurlu:"Yaradıcı adam istədiyi yazını yazmasa, xəstəlik tapa bilər" – MÜSAHİBƏ". 2021-05-18 tarixində arxivləşdirilib. İstifadə tarixi: 2020-04-26.
2. ↑  Bilik Fondunda "Multikulturalizm" jurnalının təqdimatı oldu Arxivləşdirilib 2023-07-21 at the Wayback Machine. Azərbaycan. — 2016. — 30 iyun. — S.5.
3. ↑  "Fəxri Uğurlunun 50 yaşı tamam oldu". 2023-07-21 tarixində arxivləşdirilib. İstifadə tarixi: 2018-09-09.

Xarici keçidlər
---------------

* Cahangir Məmmədli, Tolerantlıq ənənələrinin təbliğatçısı. 525-ci qəzet. — 2016. — 16 iyul. — S.10.

|  |  |
| --- | --- |
|  Bu şablona bax   Normativ yoxlama | LCCN: nr99014240 · VIAF: 41760968 · WorldCat VIAF: 41760968 |